Versindaba » Blog Archive » Nuwe publikasie: Stof en ster (Pieter Fourie)
Deernisvol verken die digter in hierdie bundel ŉ denkbeeldige gemeenskap met herkenbare karakters. Die gedigte verbeeld samehorigheid en verlies in ŉ spektrum van komiese en dramatiese emosies. Polsend van liefde en die lewe, deurspek met legendes en mites, word die dorpie in sy tydlose volheid vertoon. Uiteindelik vind die leser in die karakters se universaliteit sy of haar eie kleurvolle menswees terug.
Die skrywer is ‘n Hertzogpryswenner, asook een van die mees bekroonde en bekendste dramaturge in Afrikaans. Benewens skrywer is hy ook ‘n ervare akteur, regisseur en toneelorganiseerder. Hy ontvang sy ere-doktorsgraad in 2011 (dieselfde jaar as Desmond Tutu) aan die Universiteit van die Vrystaat. Sy vorige twee digbundels is Knapsekêrels (2017) en Bidsnoer (2018).
Hierdie bundel word ywerig ingewag deur gewone lesers sowel as akademici. [Naledi, 2019, R220, Sagteband, ISBN 978-1-928426-70-7]
smiddae sit willem stoepsluimer
knip ’n uiltjie en wag die skemer in
die leë bed laat hom snags koud
sy liewe bet was net dertig jaar oud
vannag kyk hy sterre en mymer
triljoene korrels kalkskerfiegruis
sleep breed ’n wit uitspansel oop
hang dynswit ’n spikkelwindseil
wat deur alle eeue die dag in loop
(Uit: Stof en ster. Pieter Fourie. Naledi, 2019)
Tags: Stof en ster Pieter Fourie
Wednesday, April 17th, 2019 | Uncategorized.